**«Ақмола облысы білім басқармасының Атбасар ауданы бойынша білім бөлімінің жанындағы Атбасар қаласының**

**«Алтын бесік»бөбекжайы»МКҚК**

**Қамқоршылық кеңесі туралы ережесі**

**1. Жалпы ережелер**

1.1. Осы Ереже «Білім беру ұйымдарында Қамқоршылық кеңестің жұмысын ұйымдастыру және оны сайлау тәртібінің үлгілік қағидаларын бекіту туралы» Қазақстан Республикасы Білім және ғылым министрінің 2017 жылғы 27 шілдедегі № 355-бұйрығына өзгерістер мен толықтырулар енгізу туралы Қазақстан Республикасы Оқу-ағарту министрінің м.а. 2023 жылғы 1 наурыздағы № 56-бұйрығына сәйкес әзірленді.

1.2. Қамқоршылық кеңес мектепке дейінгі ұйымды басқарудың алқалы органы болып табылады.

1.3. Қамқоршылық кеңес өз қызметінде ҚР қолданыстағы заңнамасын, Қамқоршылық кеңестің жұмысын ұйымдастыру қағидаларын, мектепке дейінгі ұйымның Жарғысын, сондай-ақ осы Ережені басшылыққа алады.

1.4. Қамқоршылық кеңес мүшелерінің өз өкілеттіктерін орындауы өтеусіз негізде жүзеге асады.

**2. Қамқоршылық кеңестің   
мақсаттары мен міндеттері**

2.1. Қамқоршылық кеңесті құрудың мақсаты – мектепке дейінгі ұйымды оның жарғылық міндеттерін іске асыру үшін қолдау, қаржылық тұрақтылықты қамтамасыз ету, материалдық-техникалық базаны жақсарту, сондай-ақ мектепке дейінгі ұйымның қызметіне қоғамдық бақылауды жүзеге асыру болып табылады.

2.2. Қамқоршылық кеңестің міндеттері:

- мектепке дейінгі ұйымды дамытудың басым бағыттары бойынша ұсынымдарды келіседі және әзірлейді;

- тиісті саланың уәкілетті органына немесе білім беру саласындағы жергілікті атқарушы органға Қамқоршылық кеңес анықтаған мектепке дейінгі ұйым жұмысындағы кемшіліктерді жою туралы ұсыныстар енгізеді;

- мектепке дейінгі ұйымның бюджетін қалыптастыру кезінде ұсыныстар әзірлейді;

- мектепке дейінгі ұйымның Жарғысы мен Ішкі тәртіп ережелеріне өзгерістер мен толықтырулар енгізуді келіседі;

- мектепке дейінгі ұйымға қайырымдылық көмек түрінде түскен қаржылай қаражатты бөлу жөніндегі хаттамалық шешімді келісуге және шығаруға қатысады, демеушілік, қайырымдылық және өзге де көмекті пайдалану бағыттарын, нысандарын, мөлшерін және тәртібін таңдау бойынша оның мақсатты жұмсалуы туралы шешім қабылдайды;

- тәрбиеленушілердің, ата-аналардың немесе өзге де заңды өкілдердің құқықтары мен бостандықтарының сақталуына мониторинг жүргізеді, олардың құқықтарын қорғауға, тәрбиеленушілердің қауіпсіздігін қамтамасыз етуге және оларды зорлық-зомбылық пен кемсітушіліктің физикалық, психикалық және өзге де түрлерінен қорғауға жәрдемдеседі;

- санитариялық-гигиеналық талаптардың, тамақтану сапасының, ауыз су режимінің сақталуын, іргелес аумақтың жай-күйін бақылайды;

- қиын өмірлік жағдайға тап болған тәрбиеленушілерге қолдау көрсету және материалдық-техникалық базаны нығайту үшін мектепке дейінгі ұйымдардың шотына түсетін демеушілік қаражаттың жұмсалуына бақылауды жүзеге асырады;

- «Тұрғын үй қатынастары туралы» Қазақстан Республикасының Заңына сәйкес халықтың әлеуметтік жағынан осал топтарына жататын отбасылардан шыққан тәрбиеленушілерге көмек ұйымдастыруға жәрдемдеседі, жетім балалар мен ата-анасының қамқорлығынсыз қалған балаларды, ерекше білім беру қажеттілігі бар балаларды, дарынды балаларды қолдау шараларын жетілдіру жөнінде ұсыныстар әзірлейді;

- педагогтердің, ата-аналардың немесе өзге де заңды өкілдердің ортасында туындаған жанжалдарды шешуге жәрдемдеседі;

- мектепке дейінгі ұйым қызметінің мәселелері бойынша мәдени, сауықтыру іс-шараларын, конференцияларды, кеңестерді, семинарларды өткізуге көмектеседі;

- Қамқоршылық кеңестің құзыретіне жататын мәселелер бойынша Заңдар мен нормативтік құқықтық актілердің жобаларын қоғамдық талқылауға қатысады.

**3. Қамқоршылық кеңестің құрамы**

3.1. Қамқоршылық кеңестің құрамына:

- жергілікті өкілдік орган, атқарушы және құқық қорғау органдарының өкілдері;

- үкіметтік емес (коммерциялық емес) ұйымдардың өкілдері;

- бұқаралық ақпарат құралдарының өкілдері;

- мектепке дейінгі ұйым тәрбиеленушілерінің ата-аналары немесе заңды өкілдері (осы мектепке дейінгі ұйымның әрбір жастағы топтың тәрбиеленушілерінің бір ата-анасы немесе заңды өкілі) – әрбір жастағы топтардың санынан аспайды;

- педагогикалық еңбек ардагерлері (бар болса);

- қайырымдылық жасаушылар және/немесе меценаттар (бар болса).

3.2. Қамқоршылық кеңестің өкілеттік мерзімі 3 (үш) жылды құрайды.

3.3. Қамқоршылық кеңестің сайланған құрамын тиісті саланың уәкілетті органы немесе білім беру саласындағы жергілікті атқарушы орган Комиссия хаттамалық шешім шығарған күннен бастап 3 (үш) жұмыс күні ішінде бекітеді, сайланған құрамның тізімі олардың және мектепке дейінгі ұйымның ресми интернет-ресурсында орналастырылады.

3.4. Комиссия мүшелерінің саны тақ санды құрайды, кемінде 7 (жеті) адам, оның ішінде мемлекеттік органдар өкілдерінің саны Қамқоршылық кеңес мүшелерінің жалпы санының 2/3 (үштен екісінен) аспайды.

3.5. Қамқоршылық кеңестің мүшелері МДҰ қызметкерлерінің құрамына кіреді.

3.6. Осы мектепке дейінгі ұйымның Қамқоршылық кеңесі мүшелерінің арасынан сайланатын төрағасы Қамқоршылық кеңестің басшысы болып табылады. Төраға Қамқоршылық кеңестің атынан әрекет етеді және оның қызметін осы Қағидалар мен ережелерге сәйкес қамтамасыз етеді.

3.7. Қамқоршылық кеңестің төрағасы болмаған кезде оның функцияларын Қамқоршылық кеңестің құрамына кіретін жергілікті өкілді, атқарушы және құқық қорғау органдарының өкілдерін қоспағанда, Кеңестің шешімі бойынша мүшелерінің бірі жүзеге асырады.

3.8. Мектепке дейінгі ұйым қызметкерлерінің не тәуелсіз тұлғалардың арасынан сайланатын және Қамқоршылық кеңестің мүшесі болып саналмайтын хатшы Қамқоршылық кеңес отырыстарының материалдары мен хаттамаларын дайындауды, өткізуді, ресімдеуді қамтамасыз етеді.

**4. Қамқоршылық кеңестің құқықтары**

4.1. Қамқоршылар кеңес құқылы:

- мектепке дейінгі ұйымның материалдық-техникалық базасын дамыту үшін Қамқоршылық кеңес ұсынған қаржылай қаражатты пайдалануға қатысты қаржы-шаруашылық қызметті бақылау;

- мектепке дейінгі ұйымның даму перспективаларымен танысу, тиісті түзетулер енгізу;

- қайырымдылық көмектің негізгі бағыттарының іске асырылуын бақылау;

- қайырымдылық қаражатты бөлу тәртібін, мөлшерін және пайдалану бағыттарын белгілеу;

- ата-аналар қауымын өз жұмысы туралы тұрақты түрде хабардар ету;

- меценаттардан түсетін қаражатты пайдаланудың заңдылығы мен тиімділігіне бақылауды жүзеге асыру.

**5. Қамқоршылық кеңестің жұмысын ұйымдастыру тәртібі**

5.1. Қамқоршылық кеңестің отырысы тоқсанына кемінде 1 рет өткізіледі. Қамқоршылық кеңестің отырыстарын бейнеконференцбайланыс режимінде өткізуге жол беріледі.

5.2. Отырысты өткізу туралы ақпаратты Қамқоршылық кеңестің хатшысы Қамқоршылық кеңестің барлық мүшелерін хабардар ете отырып, мектепке дейінгі ұйымның интернет-ресурсында орналастырады. Интернет-ресурстағы ақпарат отырыстың өткізілетін күнін, уақытын және орнын қамтиды.

5.3. Егер отырысқа оның мүшелерінің жалпы санының кемінде 2/3 (үштен екісі) қатысса, Қамқоршылық кеңестің отырысы заңды болып табылады. Қамқоршылық кеңес мүшесінің өз дауысын Кеңестің басқа мүшесіне не тұлғаға сенімхат бойынша беруіне жол берілмейді.

5.4. Қамқоршылық кеңестің шешімі оған қатысқан мүшелердің көпшілік даусымен ашық дауыс беру арқылы қабылданады, хаттамамен ресімделеді және оған төраға қол қояды. Дауыстар тең болған кезде Қамқоршылық кеңестің төрағасы не төрағаның функцияларын жүзеге асыратын адам дауыс берген шешім қабылданады.

5.5. Қамқоршылық кеңестің шешімдерін білім беру ұйымының әкімшілігі заңда белгіленген мерзімде тиісті шешімдер қабылдай отырып қарайды.

5.6. Қамқоршылық кеңестің шешімі хаттамамен рәсімделеді, оған Қамқоршылық кеңестің төрағасы мен барлық қатысып отырған мүшелері қол қояды және мектепке дейінгі ұйымның басшысына келісуге енгізіледі.

5.7. Білім беру ұйымының басшысы Қамқоршылық кеңестің шешімімен келіспеген жағдайда келіспеушіліктер келісу рәсімдері арқылы шешіледі, оларды еңсеру үшін Қамқоршылық кеңес пен мектепке дейінгі ұйымнан қатысушылардың тең саны қатысатын комиссия құрылады.

5.8. Қамқоршылық кеңестің шешімдерін кеңес хатшысы мектепке дейінгі ұйымның интернет-ресурсына орналастырады.

5.9. Мектепке дейінгі ұйымның қайырымдылық көмегі ерікті түрде өтеусіз негізде көрсетіледі және Қамқоршылық кеңестің шешімі бойынша ғана жұмсалады.

5.10. Мектепке дейінгі ұйымға қабылданған қайырымдылық көмектен түсетін түсімдер:

* мемлекеттік мекеме ұйымдық – құқықтық нысанда құрылған мектепке дейінгі ұйым үшін – Қазақстан Республикасының бюджет заңнамасына сәйкес бюджетті атқару жөніндегі уәкілетті органның аумақтық бөлімшесінде ашылған қайырымдылық көмектің қолма-қол ақшасын бақылау шотына;
* өзге ұйымдық-құқықтық нысандарда құрылған мектепке дейінгі ұйым үшін – екінші деңгейдегі банкте ашылған шотына аударылады.

5.11. Қайырымдылық көмектен түсетін түсімдер мынадай мақсаттарға:

- мектепке дейінгі ұйымның тәрбиеленушілерін әлеуметтік қолдауға;

- мектепке дейінгі ұйымның материалдық-техникалық базасын жетілдіруге;  
 - дарынды балаларды қолдауға;  
 - заттық-кеңістіктік дамытушы ортаны ұйымдастыруға жұмсалады.

5.12. Мектепке дейінгі ұйым жыл сайын қаржы жылының қорытындысы бойынша ата-аналар жұртшылығын осы мектепке дейінгі ұйымның интернет-ресурсында тиісті есепті орналастыру арқылы қызмет нәтижелері туралы хабардар етеді.

5.13. Қамқоршылық кеңестің жұмысын тоқтату:

* тиісті саланың уәкілетті органының немесе білім беру саласындағы жергілікті атқарушы органның бастамасы бойынша;
* мектепке дейінгі ұйымды тарату, қайта ұйымдастыру кезінде;
* Қамқоршылық кеңестің өкілеттік мерзімі өткеннен кейін;
* Қамқоршылық кеңес мүшелерінің өкілеттігі мерзімінен бұрын тоқтатылған кезде жүзеге асырылады.

5.14. Қамқоршылық кеңестің мүшесі Қамқоршылық кеңестің құрамынан:

* жеке бастама бойынша (Кеңес төрағасының атына еркін түрдегі жазбаша өтініш негізінде);
* кеңес отырыстарында дәлелсіз себептермен жыл ішінде үш реттен артық болмау себебінен шығарылады.